b'\n_START_ARTICLE_\nHarri S\xc3\xa4teri\n_START_SECTION_\nSeurajoukkueura\n_START_PARAGRAPH_\nS\xc3\xa4teri aloitti Tapparan junioreissa, mutta siirtyi C-juniorina HPK:n nuoriin. HPK:sta h\xc3\xa4n palasi Tapparan A-junioreiden kaudeksi 2006\xe2\x80\x932007._NEWLINE_Ensimm\xc3\xa4isen kerran S\xc3\xa4teri puki aikuisten SM-liigaotteluun 20. helmikuuta 2007 ottelussa HPK:ta vastaan. H\xc3\xa4net varattiin kes\xc3\xa4ll\xc3\xa4 2008 NHL:\xc3\xa4\xc3\xa4n, kun San Jose Sharks otti maalivahdin 106. varauksena. H\xc3\xa4n oli tilaisuuden 11. varattu maalivahti. Ensimm\xc3\xa4isen kerran S\xc3\xa4teri oli maalilla liigaottelussa 17. syyskuuta 2008 KalPaa vastaan._NEWLINE_S\xc3\xa4teri oli Tapparan liigajoukkueen kakkosmaalivahti kaudella 2008\xe2\x80\x932009, jolloin h\xc3\xa4n pelasi 22 ottelua. Seuraavaksi kaudeksi h\xc3\xa4n nousi Tapparan ykk\xc3\xb6smaalivahdiksi. Kes\xc3\xa4ll\xc3\xa4 2010 S\xc3\xa4teri teki kolmivuotisen tulokassopimuksen San Jose Sharksin kanssa. H\xc3\xa4n pelasi kuitenkin viel\xc3\xa4 kauden 2010\xe2\x80\x932011 lainalla Tapparassa. Kun Tapparan kausi 2010\xe2\x80\x932011 p\xc3\xa4\xc3\xa4ttyi maaliskuussa 2011, S\xc3\xa4teri siirtyi loppukaudeksi Pohjois-Amerikkaan San Jose Sharksin farmiseuraan Worcester Sharksiin._NEWLINE_S\xc3\xa4teri pelasi kolme kautta San Jose Sharksin organisaatiossa, mutta ei p\xc3\xa4\xc3\xa4ssyt tuona aikana tekem\xc3\xa4\xc3\xa4n NHL-debyytti\xc3\xa4ns\xc3\xa4. Koko aika meni AHL:n Worcester Sharksissa. S\xc3\xa4teri j\xc3\xa4tti Pohjois-Amerikan kolmen kauden j\xc3\xa4lkeen ja siirtyi KHL-seura Vitjaz Podolskiin._NEWLINE_S\xc3\xa4teri pelasi vuosina 2014\xe2\x80\x932017 Vitjaz Podolskissa ja teki hein\xc3\xa4kuussa 2017 vapaana agenttina sopimuksen Florida Panthersin kanssa.  Kauden viidenness\xc3\xa4 ottelussaan tammikuussa 2018 S\xc3\xa4teri saavutti ensimm\xc3\xa4isen voittonsa NHL:ssa ja h\xc3\xa4nest\xc3\xa4 tuli 28:s suomalaismaalivahti, joka on torjunut joukkueelleen voiton NHL:ss\xc3\xa4. Kaudeksi 2018\xe2\x80\x932019 S\xc3\xa4teri teki sopimuksen Detroit Red Wingsin kanssa.\n_START_SECTION_\nMaajoukkueura\n_START_PARAGRAPH_\nS\xc3\xa4teri on ollut mukana kaikkiaan 40 poikien maaottelussa, joista h\xc3\xa4n pelasi 26. H\xc3\xa4n pelasi Suomen maalilla my\xc3\xb6s 18-vuotiaiden MM-kilpailuissa vuonna 2007 ja nuorten MM-kilpailuissa vuonna 2008._NEWLINE_S\xc3\xa4terin ensimm\xc3\xa4inen aikuisten maaottelu tuli vuonna EHT-turnauksessa vuonna 2010. Seuraavan kerran h\xc3\xa4n p\xc3\xa4\xc3\xa4si edustamaan Suomea Helsingin EHT-turnauksessa marraskuussa 2015. S\xc3\xa4terin ensimm\xc3\xa4iset MM-kilpailut olivat vuonna 2017. Niiss\xc3\xa4 h\xc3\xa4n nousi Suomen ykk\xc3\xb6smaalivahdiksi. S\xc3\xa4teri valittiin my\xc3\xb6s vuonna 2018 MM-kilpailuihin.'